[Foto’s] Bekendstelling: Fiat Panda dalk die kleinste bergklimmerDie nuwe Fiat Panda Cross (Foto: Fiat) Soos ek al voorheen gesê het, ons motorjoernaliste hou daarvan om verras te word. Ek is heeltemal verras en beïndruk deur dié klein buksie. Ek het voorheen al ondervinding met Fiat se klein 900 cc-tweesilindertjie opgedoen… maar nog nie met ’n 4×4-Panda nie. Kom ek stel dit vir jou so: Op die pad is die Panda soos enige ander klein A-segment-tjorretjie. Hy is eerlik en bied goedkoop toegang tot die vryheid wat motor-eienaarskap bied. Hy is heeltemal goed toegerus en die klein enjin is lekker gretig en indrukwekkend lig op brandstof. Die slimfoonhouer wat aan die paneelbord vas is, werk ook fantasties. Jou foon is vas daarbinne en daar is ’n app wat afgelaai kan word om allerhande truuks met jou foon te kontroleer. Waar die Panda verras, is met die 4×4- en Panda Cross-weergawes. Die Panda-4×4 is gebaseer op die gewone Panda-stadsmotortjie, maar met die voordeel dat hy enige plek kan gaan. Die 4×4- en Cross-weergawe kry ’n 6-gang-ratkas in plaas van die 5-spoed op die Easy- en Lounge-modelle. Dit bied ’n korter eerste rat om beter te kan bergklim. Die 4×4-stelsel werk op ’n “wringkrag soos nodig”-basis en besluit self waar kort daar krag. Die stelsel werk intuïtief en verbasend vinnig. Die Cross-weergawe het elektroniese ewenaarslotte wat inskop soos nodig, of jy kan die ewenaar self met ’n knoppie in die kajuit sluit. Die “Terrain Control” laat die bestuurder een van drie modusse kies: Auto, Lock en Hill Descent. Die nuwe Fiat Panda (Foto: Fiat) Die 4×4 het 150 mm-grondvryhoogte en die Cross 161 mm. Die 4×4 se benaderinghoek is 21 ⁰, die vertrekhoek is 36 ⁰ en die breekhoek is 20 ⁰. Die Cross-weergawe is 24 ⁰, 34 ⁰ en 21 ⁰. Die Panda Cross kan ’n maksimum helling van 70% en laterale helling van 55% handhaaf! Die Cross kan ’n waaddiepte van 711 mm bereik. Die Panda draf van 0 – 100 km/h in 11.2 sekondes in die 4×2 en hou aan tot 177 km/h. Die 4×4 neem 12.1 sek tot 100 km/h en hou aan tot 166 km/h. Die Cross, met effe meer krag, draf tot 100 km/h in 12 sek en hou aan tot 167 km/h. Dit is ’n klomp nommers en syfers. Kom ek stel dit vir jou so, dié Pandatjie kán beslis. Ons het Killarney 4×4 in Natal besoek en ’n klein roete gery. Deur ’n riviertjie, los sand, oor ’n paar bultjies en weer deur ’n stroompie. Die Panda het geensins gesukkel nie en op die snelweg kan hy lag-lag by die spoedgrens hou… of meer. Sodra ons die Panda op toets kry, wil ek beslis ’n 4×4-baan besoek en kyk hoe ver die Panda sal gaan voor hy vassit. Ek sal dit vir julle op video vaslê. Die reeks lyk so: Die reeks word gedek deur ’n 3 jaar/100 000 km-waarborg en 3 jaar/100 000 km-diensplan. Ons sal die Panda teen sy mededingers vergelyk met die indiepte-toets.